กองทุนไม่สนหุ้นพันจุดเชื่อระยะสั้นปรับฐาน
บลจ.แอสเซท พลัส ไม่สนหุ้นไทยแตะ 1,000 จุด เชื่อระยะสั้นปรับฐาน&nbsp;&nbsp;
27 ต.ค. 2553

บลจ.แอสเซท พลัส ไม่สนหุ้นไทยแตะ 1,000 จุด เชื่อระยะสั้นปรับฐาน   
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า ในช่วงกลางเดือน พ.ย. จะเปิดขายกองทุนเปิดแอสเซทพลัสสมาร์ท 8 (ASP-SMART 8) อายุกองทุน 1 ปี และตั้งเป้าหมายผลตอบแทน 10% โดยเป็นกองทุนผสม ที่สามารถลงทุนได้ทั้งหุ้นและตราสารหนี้ในสัดส่วนตั้งแต่ 0–100% ทำให้กองทุนมีความยืดหยุ่นในการลงทุน และปรับสัดส่วนการลงทุนหุ้นให้เหมาะสมกับภาวะตลาด
“หลังจากการระดมเงินลงทุน ผู้จัดการกองทุนจะรอจังหวะทยอยเข้าลงทุนเมื่อระดับราคาของหุ้นเป้าหมายปรับตัวลงถึงระดับที่น่าสนใจ เนื่องจากคาดว่า ในช่วงปลายปีตลาดหุ้นจะค่อนข้างผันผวนและมีโอกาสปรับลดลงไปลึกมากนัก เนื่องจากเม็ดเงินลงทุนจากกองทุนประหยัดภาษีที่จะเข้ามาในช่วงปลายปี” นางลดาวรรณ กล่าว
ทั้งนี้ กองทุนจะเน้นลงทุนในหุ้นบริษัทจดทะเบียนขนาดใหญ่ ที่คาดว่าจะได้รับประโยชน์จากการฟื้นตัวทางเศรษฐกิจและเม็ดเงินลงทุนที่ไหลเข้าสู่ตลาดหุ้นเอเชีย ได้แก่ หุ้นในกลุ่มพลังงาน และธนาคารพาณิชย์ และหุ้นที่คาดว่าจะได้รับประโยชน์จากการฟื้นตัวของเศรษฐกิจในประเทศ พร้อมกันนี้ กองทุนยังสามารถใช้ SET50 Futures ในการบริหารความเสี่ยง ในช่วงที่ตลาดมีความผันผวนสูง 
นอกจากนี้ นางลดาวรรณ ยังกล่าวว่า ปัจจัยหลักที่มีผลต่อการปรับตัวของตลาดหุ้นไทยยังคงเป็นกระแสเงินลงทุนไหลเข้า ซึ่งต้องติดตามนโยบายผ่อนคลายทางการเงินรอบสอง (QE2) ของธนาคารกลางสหรัฐฯ ในการประชุมนโยบายการเงิน วันที่ 2-3 พ.ย. นี้ โดยตลาดได้คาดการณ์ว่า ผลจากมาตรการนี้จะทำให้ปริมาณเงินค่อนข้างมาก และส่งผลดีต่อการบริโภคและการลงทุน ขณะที่ค่าเงินเหรียญสหรัฐฯ จะอ่อนค่าลงอีก ซึ่งจะมีผลให้มีเม็ดเงินลงทุนไหลเข้า โดยช่วงที่ผ่านมาตลาดหุ้นทั่วโลกเริ่มสะท้อนไปบ้างแล้ว 
ก่อนหน้านี้ นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บลจ.แอสเซท พลัส ประเมินว่า ดัชนีหุ้นไทยมีโอกาสขึ้นไปถึง 1,150-1,200 จุด ในปี 2554 
อย่างไรก็ตาม นางลดาวรรณ คาดว่า ในระยะสั้นตลาดอาจมีโอกาสปรับฐานบ้างเล็กน้อยจากการทยอยทำกำไรบางส่วนออกไปของนักลงทุน หลังจากที่ตลาดได้ปรับตัวเพิ่มขึ้นสะท้อนระดับอัตราส่วนราคาหุ้นต่อกำไรสุทธิ (PER) ที่ใกล้เคียงกับค่าเฉลี่ยภูมิภาค 
ขณะที่ กองทุนเปิดแอสเซทพลัสสมาร์ท 6 (ASP-SMART6) ซึ่งจัดตั้งในช่วงปลาย ส.ค. สามารถจ่ายคืนผลตอบแทนหน่วยละ 0.5 บาท หรือ 5% จากเงินลงทุนเริ่มแรกที่ 10 บาท